SPRÁVA KOMISIE EURÓPSKEMU PARLAMENTU A RADE Výročná správa o pokroku dosiahnutom v rámci spoločných podnikov spoločných technologických iniciatív v roku 2010 /* COM/2012/0190 final */





SPRÁVA KOMISIE EURÓPSKEMU PARLAMENTU A RADE Výročná správa o pokroku dosiahnutom v rámci spoločných podnikov spoločných technologických iniciatív v roku 2010 1. Úvod Spoločné technologické iniciatívy predstavujú nový spôsob realizovania verejno-súkromného partnerstva v priemyselnom výskume na európskej úrovni. Boli zriadené ako pilotné projekty v období rokov 2007 – 2008 v rámci siedmeho rámcového programu[1] v piatich strategických oblastiach – letectvo a vzdušná doprava (iniciatíva „Čisté nebo“), verejné zdravie (iniciatíva Za inovačnú medicínu), technológie palivových článkov a vodíkové technológie (iniciatíva Vodík a palivové články), vstavané počítačové systémy (iniciatíva ARTEMIS) a nanoelektronika (iniciatíva ENIAC)[2]. Spoločné technologické iniciatívy zoskupujú zástupcov priemyslu, vedeckej komunity a EÚ s cieľom definovať spoločné výskumné programy a investovať do rozsiahlych mnohonárodných výskumných činností, najmä v časoch svetového hospodárskeho poklesu, a predstavujú pre Európu veľmi zaujímavú príležitosť na posilnenie konkurencieschopnosti vychádzajúce zo zásad vedeckej excelentnosti, otvorenosti a inovácie. Výročná správa o pokroku, ktorý dosiahli spoločné podniky spoločných technologických iniciatív (ďalej len „SP STI“) sa pripravuje v súlade s článkom 11 ods. 1 jednotlivých nariadení Rady týkajúcich sa založenia STI, v ktorom sa uvádza: „Komisia predkladá Európskemu parlamentu a Rade výročnú správu o pokroku dosiahnutom spoločným podnikom [názov spoločného podniku]. Táto správa obsahuje podrobnosti o implementácii vrátane počtu predložených návrhov, počtu návrhov vybraných na financovanie, typu účastníkov vrátane MSP a štatistických údajov za jednotlivé krajiny“. Právny základ stanovuje aj povinnosť uvádzať, ak je to relevantné, informácie o výsledku posúdenia technologickým hodnotiteľom, v ktorom sa vymedzuje environmentálny vplyv a prínosy celkových výstupov spoločného podniku Čisté nebo[3]. Keďže prvé hodnotenie sa očakávalo koncom roka 2011, táto správa poskytuje prehľad prípravných krokov návrhu a vývoja systému technologického hodnotiteľa podniknutých v roku 2010. Táto správa je druhým samostatným dokumentom poskytujúcim informácie Európskemu parlamentu a Rade o pokroku dosiahnutom jednotlivými SP STI od ich zriadenia. Činnosti spoločných podnikov v roku 2008 boli zahrnuté do všeobecnej Výročnej správy o aktivitách Európskej únie v oblasti výskumu a technického rozvoja v roku 2008[4], a osobitne pripojené k pracovnému dokumentu útvarov Komisie[5] sprevádzajúcemu správu. Neskôr bolo rozhodnuté o zmene rozsahu pôsobnosti správy a oddelení opisu činností SP STI od aktivít Komisie týkajúcich sa všeobecného výskumu a rozvoja. Prvá samostatná správa o činnostiach SP STI v roku 2009[6] bola prijatá v septembri 2011. Útvary Komisie vyvinuli značné úsilie, aby mohli predložiť výsledky činností SP STI v ďalšom roku, ktoré boli predmetom tejto správy, Európskemu parlamentu a Rade v primeranom čase. Táto výročná správa o pokroku, ktorý dosiahli spoločné podniky spoločných technických iniciatív v roku 2010, bola pripravená po prvých priebežných hodnoteniach spoločných podnikov podľa článku 11 ods. 2 príslušného nariadenia Rady. Berie do úvahy odporúčania odborníkov v priebežných hodnotiacich správach a reakciu Komisie[7], ako aj osobitné činnosti, ktoré naplánovali v STI v súlade s týmito odporúčaniami. Zvažuje sa v nej aj stanovisko Európskeho dvora audítorov vyjadrené v správach o ročných účtovných závierkach SP STI za rozpočtový rok, ktorý sa skončil 31. decembra 2010[8]. Správa sa začína stručným úvodom o spoločných podnikoch STI, zhŕňa ich hlavné úspechy v roku 2010 a načrtáva oblasti vhodné na budúce zlepšenie. Je k nej pripojený pracovný dokument útvarov Komisie, ktorý obsahuje podstatné štatistické informácie o výskumných činnostiach SP STI vykonávaných počas roka v súlade s článkom 11 ods. 1 nariadenia Rady. 2. SP STI v skratke Spoločné technologické iniciatívy boli zriadené vo forme spoločných podnikov na základe článku 187 Zmluvy o fungovaní Európskej únie (bývalý článok 171 Zmluvy o založení Európskeho spoločenstva), v ktorom sa uvádza, že „Únia môže zakladať spoločné podniky alebo iné štruktúry potrebné pre účinné vykonanie programov Únie v oblasti výskumných a pilotných programov a programov technologického rozvoja“. Boli zriadené ako „orgány Spoločenstva“, ako sa vymedzujú v článku 185 nariadenia o rozpočtových pravidlách EÚ[9]. SP STI, ktorých hlavným cieľom je podporiť kľúčové oblasti, v ktorých výskum a technologický rozvoj môžu prispieť k zvýšeniu európskej konkurencieschopnosti a kvality života, ale kde tradičné nástroje rámcového programu nie sú adekvátne[10], boli zavedené ako hlavná novinka v rámci siedmeho rámcového programu (RP7). V súlade so špecifickým programom RP7 „Spolupráca“ bolo v rokoch 2007 – 2008 na obmedzené obdobie do 31. decembra 2017 zriadených päť SP STI: (1) SP v oblasti aeronautiky a leteckej dopravy (Čisté nebo) na zvýšenie konkurencieschopnosti európskeho leteckého priemyslu a zníženie emisií a hluku, založený nariadením Rady (ES) č. 71/2008 z 20. decembra 2007; (2) SP pre vykonávanie spoločnej technologickej iniciatívy pre inovačné lieky (IIL) na podporu lepších a bezpečnejších liekov pre pacientov, založený nariadením Rady (ES) č. 73/2008 z 20. decembra 2007; (3) SP pre palivové články a vodík (PČV) na urýchlenie vývoja a zavádzania technológií dodávok vodíka a palivových článkov, založený nariadením Rady (ES) č. 521/2008 z 30. mája 2008; (4) SP pre vstavané počítačové systémy – (ARTEMIS) na pomoc európskemu priemyslu pri konsolidovaní a posilnení svetového prvenstva v oblasti vstavaných počítačových technológií, vytvorený na základe nariadenia Rady (ES) č. 74/2008 z 20. decembra 2007; (5) SP pre nanoelektronické technológie 2020 (ENIAC) zameraný na dosiahnutie veľmi vysokej úrovne miniaturizácie požadovanej pre ďalšiu generáciu nanoelektronických komponentov, zriadený nariadením Rady (ES) č. 72/2008 z 20. decembra 2007. Spoločné podniky v záujme dosiahnutia svojich cieľov vyberajú projekty prostredníctvom ročných výziev na predloženie návrhov v rámci otvorenej súťaže s jednostupňovým alebo dvojstupňovým procesom predkladania a hodnotenia. Poskytujú prostriedky na spoločné projekty a koordinačné a podporné činnosti. Výzvy na predkladanie návrhov, ktoré vyhlasuje SP Čisté nebo, sú konkrétnejšie vzhľadom na ich rozsah, kratšiu dĺžku trvania a očakávané výsledky, ktoré by mali dosahovať vyššie úrovne technologickej pripravenosti. Čisté nebo preto uverejňuje niekoľko výziev ročne. Európska komisia ako spolufinancujúci člen bola zodpovedná za vytvorenie a počiatočnú prevádzku SP STI predtým, než sa stali nezávislými. Keď si spoločné podniky vytvorili právny a finančný rámec a preukázali svoju schopnosť vykonávať vlastný rozpočet, Komisia im poskytla nezávislosť. ARTEMIS, IIL a Čisté nebo získali oficiálne nezávislosť v októbri – novembri 2009, a potom ich nasledovali ENIAC v máji a PČV v novembri 2010. Rok 2010 sa tak stal prvým rokov, v ktorom fungovala väčšina SP STI nezávisle. 3. Hlavné úspechy v roku 2010 Po pomerne pomalom začiatku činnosti SP STI, do určitej miery v dôsledku obmedzení platného právneho a regulačného rámca pre „subjekt Spoločenstva“[11], sa v roku 2010 v prípade piatich spoločných podnikov ukázalo, že nový obchodný model medzi verejným a súkromným sektorom v oblasti výskumu je prísľubom úspechu. Činnosti STI, ktoré sa začali a už prebiehali, boli považované za celkové účinné a charakterizované vysokou kvalitou. Vyplýva to zo záverov prvého priebežného hodnotenia spoločných podnikov uskutočneného v roku 2010 (v prípade SP PČV v apríli 2011). 3.1. Prevádzkové činnosti V roku 2010 päť SP STI sústredilo úsilie na spravovanie svojich výziev na predkladanie návrhov – ukončenie rokovaní, podpis dohôd o grante a spustenie projektov, ktoré vzišli z výziev na roky 2008 a 2009, ako aj uverejnenie výzvy na predkladanie návrhov, hodnotenie a výber víťazných návrhov za rok 2010, a v prípade niektorých STI začiatok procesu rokovaní. Spoločné podniky pracovali aj na príprave výzvy na predkladanie návrhov na rok 2011: Na základe skúseností z predchádzajúcich výziev a konzultácií s rôznymi zúčastnenými stranami pripravili vymedzenie tém ďalších výziev. Všetky SP STI boli úspešné v získavaní širokého výberu účastníkov, ktorí reagovali na ich výzvy, z Európy a krajín pridružených k RP7. Celkove sa do predkladania návrhov zapojil veľký počet MSP. Existujú však niektoré prekážky, na ktoré STI museli reagovať, aby mohli ďalej posilňovať zapojenie MSP do ich výskumných aktivít. Pokiaľ ide o prebiehajúce projekty, podľa prvých poznatkov sa im darí dosahovať určené priority výskumných plánov SP STI, pričom dopĺňajú iné aktivity RP7 v rovnakej oblasti bez ich prekrývania alebo opakovania. To sa zaistilo pravidelnými kontrolami. Súčasne prebiehajúce projekty vykazovali uspokojivý technický pokrok v súlade s rozličnými stratégiami priemyselnej implementácie. Podrobné informácie o výskumných činnostiach SP STI v roku 2010, typoch žiadateľov, účasti MSP, štatistických prehľadoch za jednotlivé krajiny a výške finančných prostriedkov prideľovaných v rámci výziev sa uvádzajú v pracovnom dokumente útvarov Komisie, ktorý je pripojený k tejto správe. Počas roka 2010 väčšina spoločných podnikov začala revíziu strategických dokumentov a aktualizáciu výskumných priorít, čím položila základy pre témy výziev tak, aby zohľadňovali vedecký pokrok a vývoj potrieb rôznych odvetví. Čisté nebo vykonalo hodnotenie svojich environmentálnych cieľov, ako boli pôvodne definované v rámci jeho technického návrhu[12]. Výsledok tohto prehodnotenia do značnej miery potvrdil relevantnosť počiatočných cieľov Čistého neba. Pracovné programy ITD a príslušné témy výziev boli taktiež revidované na základe týchto aktualizovaných prvkov. IIL zvážil odporúčanie zástupcov priemyslu, ktoré sa prejavilo aj v prvej priebežnej hodnotiacej správe a ktoré schválila Európska komisia, o spustení niekoľkých veľkých projektov v rámci iniciatívy a uplatňovaní prístupu „rozmýšľať veľkoryso“ pri formulovaní tém príslušných výziev. PČV vykonal osobitné akcie s cieľom prekonať obmedzenia v súvislosti so zásadou porovnávania a mierami financovania, označených za hlavný rizikový faktor pre jeho prevádzkové činnosti. ARTEMIS začal pripravovať a ENIAC podrobne rozpracoval novú verziu plánov výskumu, aby udržali krok s novými trendmi a rýchlym vývojom vo svojich oblastiach. 3.2. SP Čisté nebo: Technologický hodnotiteľ Technologický hodnotiteľ je kľúčovou súčasťou Čistého neba na účely posúdenia environmentálnej účinnosti technológií vyvinutých s jeho podporou. Technologický hodnotiteľ odstránil oneskorenia, ktorým čelil v roku 2009, a v roku 2010 boli všetky pracovné balíky aktívne. Prvé posúdenie technologického hodnotiteľa sa malo podľa plánu uskutočniť prostredníctvom modelovania leteckých dopravných systémov v rámci porovnania dvoch scenárov – s účasťou a bez účasti Čistého neba. Bolo naplánované na koniec roku 2011. Výsledky posúdenia budú predložené v ďalšej správe Komisie. 3.3. Administratívne činnosti Po prípravách spojených s istými prekážkami a úspešnom spustení piatich spoločných podnikov si ARTEMIS, IIL a Čisté nebo postupne vybudovali svoj právny a finančný rámec a do konca roku 2009 im Komisia poskytla nezávislosť. Tak sa rok 2010 stal prvým rokom, v ktorom fungovali tieto subjekty nezávisle. Rovnakým postupom sa v roku 2010 ENIAC a PČV zamerali na dokončenie procesu vytvárania svojich systémov riadenia a vnútornej kontroly a na vypracovanie postupov riadenia rizika. Po tom, ako tieto spoločné podniky splnili kritériá nezávislosti, poskytla sa im aj administratívna a prevádzková nezávislosť od Komisie. Jednou z najdôležitejších úloh spoločných podnikov v roku 2010 bol rozvoj vnútorných systémov a postupov podporujúcich úspešné vykonávanie výskumných činností. Postupy Čistého neba boli analyzované a zmapované, čo viedlo k vypracovaniu príručky kvality a príručky pre finančné postupy. Preskúmanie organizačnej štruktúry SP IIL bolo vykonané s cieľom lepšie reagovať na očakávania zúčastnených strán. Podobné revízie a modernizačné činnosti prebehli aj v ostatných STI. Dôležitou otázkou v tomto kontexte bol rozvoj kľúčových ukazovateľov výkonnosti. Spomedzi piatich SP STI do konca roku 2010 len PČV a ENIAC implementovali aj kvantitatívne ukazovatele. Čisté nebo, IIL a ARTEMIS navrhli svoje ukazovatele, ale dokončenie sa očakávalo až v priebehu nasledujúceho roka. Navyše ako nezávislé orgány spoločné podniky museli prijať rozhodnutia o svojich postupoch vnútorného auditu. Čisté nebo, ARTEMIS a PČV zriadili svoje vlastné interné útvary a menovali interných audítorov. ARTEMIS a ENIAC sa rozhodli zveriť tieto činnosti Útvaru pre vnútorný audit (IAS) Európskej komisie. V prípade väčšiny STI kľúčové pracovné pozície boli obsadené pred rokom 2010 a nábor na zvyšné miesta bol v záverečnom štádiu. V roku 2010 tieto subjekty prijímali pracovníkov v súlade so svojimi plánmi personálnej politiky. Je dôležité poznamenať, že koncom roka SP STI v úzkej spolupráci s Európskou komisiou uzavreli spoločné postupy obstarávania týkajúce sa umiestnenia nových kancelárskych priestorov. V januári 2011 sa presťahovali do novej budovy známej pod názvom Biele átrium v Bruseli. Pokiaľ ide o komunikačné aktivity, Čisté nebo a ENIAC prijali stratégiu oznamovania a šírenia výsledkov, ktorá bola zaradená do plánov ostatných spoločných podnikov ako jedna z priorít na rok 2011. Celkovo počas roka sa SP STI zameriavali na propagáciu svojich činností medzi záujemcami a udržiavanie vzťahov so zainteresovanými stranami prostredníctvom rôznych podujatí - informačných dní, pracovných seminárov, zasadnutí a konferencií. Udržiavali aj kontakty s médiami; boli uverejnené rôzne tlačové správy o kľúčových výskumných témach. STI pracovali aj na zlepšovaní svojej vizuálnej identity a modernizovali podobu svojich webových stránok, ktoré využívali ako nástroje na oznamovanie výziev na predkladanie návrhov, výmenu informácií a informovanie o najnovšom vývoji vo svojom odvetví priemyslu. Spolupráca s tretími stranami bola veľmi dôležitá pre uznanie SP STI ako hráča na svetovej scéne. Napríklad PČV nadviazal dobrú medzinárodnú spoluprácu s USA, Japonskom a Kórejskou republikou. Čisté nebo udržiavalo úzke kontakty so spoločným podnikom SESAR, ktorý skúma technológie manažmentu letovej prevádzky v súlade s iniciatívou Európskej komisie Single Sky týkajúcou sa spoločného vzdušného priestoru. ARTEMIS zintenzívnil spoluprácu s pracovnou skupinou ARTEMIS-IA a s klastrovým programom ITEA-2 iniciatívy EUREKA. 4. Perspektívy a výzvy pre budúcnosť Prvé priebežné hodnotenia spoločných podnikov sa vykonali podľa plánu do konca roku 2010 (v prípade SP PČV v apríli 2011) a zamerali sa na kvalitu a efektívnosť ich práce a posúdenie pokroku pri dosahovaní stanovených cieľov. Celkový výsledok hodnotení je pozitívny, pričom sa v nich potvrdzujú dobré vyhliadky na dosiahnutie cieľov SP STI. Keďže spoločné podniky sú plne nezávislé až teraz, pred posúdením reálneho prínosu je potrebné niekoľkoročné obdobie konsolidácie. Napriek tomu sa dôležitosť medzisektorovej spolupráce pri stanovovaní kľúčovej stratégie považuje za mimoriadne dôležitú. V prípade SP PČV, napríklad tam, kde sú veľmi špecifické prekážky vstupu na trh, priemyselní partneri postupovali veľmi účinne pri organizovaní objektívneho posúdenia trhového potenciálu vo vzťahu k ostatným konkurenčným technológiám. Stabilné prideľovanie finančných prostriedkov takisto potvrdilo angažovanosť priemyselného odvetvia – najmä MSP – v čase, keď sa prostriedky rámcového programu mohli ľahko presmerovať na konkurenčné technológie. V roku 2011 päť spoločných podnikov muselo nadviazať na vykonávanie bežných činností ďalšou vlnou projektov a venovať sa aj príprave a uverejneniu budúcich výziev. Bolo potrebné vymedziť témy výziev na základe revidovaných výskumných plánov, pri zohľadnení trhových síl a rýchleho technologického pokroku v príslušných odvetviach priemyslu. Ako Európsky dvor audítorov a odborníci odporúčali v prvej priebežnej hodnotiacej správe, subjekty ako Čisté nebo, ktoré na začiatku svojej činnosti trpeli zdržaniami, ich mali urýchlene odstrániť, aby dosiahli svoje ciele v stanovenom časovom rámci. To by tiež prispelo k skráteniu lehoty na platby prijímateľom a zlepšilo plnenie rozpočtu, ktoré bolo v roku 2010 celkovo vnímané ako nízke vo všetkých SP STI. SP STI mali naďalej podporovať širokú účasť partnerov z oblasti priemyslu a z akademickej oblasti, najmä MSP, na svojich výskumných činnostiach. Bolo potrebné, aby odstránili prekážky brániace účasti MSP, ak sa takéto prekážky niekde vyskytli. IIL zaradil do svojho programu vyvinutie metodológie pre nepeňažné príspevky a výpočet nepriamych nákladov a PČV už začal proces zvyšovania mier financovania, ktoré boli podstatne nižšie než v rámci RP7. Čisté nebo, ARTEMIS a ENIAC boli vyzvané, aby udržali vysoký záujem MSP o uverejňované výzvy na predkladanie návrhov. Z administratívneho hľadiska po úvodnej štartovacej a prípravnej etape pred získaním nezávislosti SP STI museli pracovať na svojej konsolidácii ako základnom predpoklade udržateľnosti a faktore nevyhnutnom pre úspech. Napriek tomu, že vytvorenie piatich partnerstiev medzi verejným a súkromným sektorom samo o sebe bolo značným úspechom, spoločné podniky potrebovali naďalej rozvíjať svoje rámce vnútornej kontroly a v prípade potreby zaviesť dodatočné kontrolné mechanizmy. Na túto skutočnosť poukázali aj správy Európskeho dvora audítorov, ktorý zistil, že do konca roku 2010 ani jeden zo subjektov úplne neimplementoval vnútornú kontrolu a finančné informačné systémy a/alebo ešte nevalidoval svoje základné obchodné postupy, ako sa vyžaduje vo finančných pravidlách platných pre spoločné podniky. Okrem toho sa implementáciou kľúčových ukazovateľov výkonnosti v roku 2011 vo všetkých SP STI malo zabrániť roztrúsenosti a rozptýlenosti výstupu iniciatív. Ich úlohou bolo nielen posudzovať a periodicky monitorovať kvalitu v záujme maximalizácie vplyvu na všetky výskumné programy, ale aj nechať sa sledovať riadnym monitorovacím a hodnotiacim systémom. Dôležitým krokom na ceste k tomuto malo byť v roku 2011 implementovanie alebo prijatie tam, kde zatiaľ chýbali, komplexných plánov vnútorných auditov a vykonávanie pravidelných predbežných verifikácií a následných auditov. Okrem toho, ako to vyjadril Európsky dvor audítorov, SP STI mali jasne definovať úlohu útvaru Komisie pre vnútorný audit (AIS) vo svojich účtovných pravidlách. Pokiaľ ide o informačno-technologické a logistické problémy, všetky spoločné podniky potrebovali ďalšie zváženie formálnych politík a postupov IT na zabezpečenie riadneho fungovania svojho plánovacieho a monitorovacieho cyklu a poskytnutie spoľahlivých nástrojov na riadenie rizík. Bolo potrebné uzavrieť aj hostiteľskú dohodu s belgickými orgánmi týkajúcu sa kancelárskych priestorov, výsad a imunít a inej podpory, ktorú poskytuje štát. Obe pripomienky SP STI zohľadnili a už pripravujú príslušné opatrenia. Medzi cieľmi spoločných podnikov v roku 2011 malo byť zlepšovanie ich komunikačnej činnosti pomocou proaktívnejšieho a cielenejšieho prístupu, najmä v rámci MSP a vedeckej obce, aby sa zvýšila miera ich účasti v rámci výskumných projektov. Ako sa odporúča v priebežných hodnotiacich správach, SP STI by mali vypracovať a zaviesť jasné plány komunikácie a šírenia výsledkov, získať vlastnú identitu a venovať viac času práci na synergii s vnútroštátnymi programami a medzinárodnej spolupráci s tretími stranami mimo EÚ. Berúc do úvahy, že súčasná správa sa zaoberá vývojom SP STI v prvom roku ich nezávislého pôsobenia, a v čase, keď ešte žiadny z ich projektov nie je dokončený, vyhliadky do budúcnosti ostávajú predmetom do úvahy. Výsledky, ktoré týchto päť SP STI doteraz dosiahlo, ich stavajú do pozície ambicióznych európskych iniciatív, ktoré majú potenciál stať sa novým potvrdeným modelom verejno-súkromného partnerstva. [1] Rozhodnutie Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 – 2013) (Ú. v. EÚ L 412, 30.12.2006, s. 1). [2] Tento dokument nie je správa o spoločnom podniku SESAR (Single European Sky Air traffic management Research), ktorý je partnerstvom medzi verejným a súkromným sektorom financovaných zo siedmeho rámcového programu, ako aj v rámci transeurópskych dopravných sietí, a má svoje osobitné riadiace mechanizmy a mechanizmy podávania správ. [3] Uvádza sa v článku 8 ods. 1 štatútu spoločného podniku Čisté nebo, nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo, Ú. v. EÚ L 30, 4.2.2008, s. 1. [4] Výročná správa o aktivitách Európskej únie v oblasti výskumu a technického rozvoja v roku 2008, KOM(2009) 558 v konečnom znení, Brusel, 22.10.2009. [5] Pracovný dokument útvarov Komisie pripojený k Výročnej správe o aktivitách Európskej únie v oblasti výskumu a technického rozvoja v roku 2008, SEK(2009) 1380 v konečnom znení, Brusel, 22.10.2009. [6] Výročná správa o pokroku dosiahnutom v rámci spoločných podnikov spoločných technických iniciatív v roku 2009, KOM(2011) 557 v konečnom zmení, Brusel, 14.9.2011. [7] Správa Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Prvé priebežné hodnotenie spoločných technologických iniciatív ARTEMIS a ENIAC“, KOM(2010) 0752 v konečnom znení, Brusel, 16.12.2010. Pracovný dokument útvarov Komisie „Správa o prvom priebežnom hodnotení [spoločných podnikov IMI, Čisté nebo a FCH]“, sprievodný dokument k oznámeniu Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Partnerstvo v oblasti vedy a výskumu“, SEK(2011) 1072 v konečnom znení, Brusel, 21.9.2011. [8] Správy o overení ročnej účtovnej závierky spoločného podniku STI [názov STI] za rozpočtový rok 2010 spolu s odpoveďami spoločných podnikov, Ú. V. EÚ C 368, 16.12.2011. [9] Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev, Ú. v. ES L 248, 16.9.2002, s. 1. [10] Pracovný dokument útvarov Komisie - Spoločné technologické iniciatívy: pozadie, súčasný stav a hlavné črty“, SEK(2007) 692, Brusel, 15.5.2007. [11] Spoločne vybudovať „ideálny priestor“ pre verejno-súkromné partnerstvá v európskom výskume – skupina šerpov v rámci spoločnej technologickej iniciatívy – Záverečná správa, január 2010. [12] Toto spočívalo v presnejšom vymedzení environmentálnych predpovedí v súlade s „koncepčným lietadlom“ špecifikovaným v prvom posúdení v rámci systému technologického hodnotiteľa, ktoré sa začalo v roku 2010 a malo sa ukončiť v roku 2011. Hodnotenie súviselo s revidovaním výberu uplatniteľných technológií a s vymedzením demonštrátorov vykonaným počas prvých dvoch rokov programu.